'Rower' geskiet na hy metrobeampte beroof | Maroela Media
Die Beyers Naude-afrit in Randburg. Foto: Google Maps
'n Vermeende rower is tydens 'n skietgeveg met die polisie gewond nadat hy 'n metropolisiebeampte se vuurwapen gesteel het en 'n bakkie probeer kaap het in Randburg.
Hoofsupt. Wayne Minnaar, woordvoerder van die Johannesburgse metropolisie, het gesê 'n metropolisiebeampte het Dinsdag by 'n vulstasie by die Beyers Naude-afrit geld getrek toe hy deur 'n man aangeval is.
"Die verdagte het die beampte se vuurwapen by hom afgeneem," het Minnaar gesê. Die verdagte het die vuurwapen op die beampte gerig. "Hy het die sneller getrek maar die skoot het nie afgegaan nie." Volgens Minnaar het die verdagte na die N1-snelweg gehardloop waar hy 'n bakkie probeer kaap het.
Die bestuurder en passasier van die bakkie was gewapen en het saam met die metropolisiebeampte die verdagte agternagesit. "Hulle het hom oor die snelweg gejaag waarna hy by 'n Imperial-motorhandelaar in gehardloop het."
Die verdagte het in die straat agter die motorhandelaar in gehardloop waar hy vasgekeer is. Volgens Minnaar het polisiebeamptes vir sowat drie ure met die verdagte onderhandel om homself oor te gee maar hy het geweier. Die polisie het 'n skokgranaat in die man se rigting gegooi waarna hy op hulle losgebrand het. Die polisie het hom geskiet en gewond.
Minnaar het gesê die man sal binnekort in die hof verskyn op aanklag van poging tot moord, die rig van 'n vuurwapen en diefstal.